ועדת הכספים, כנסת 23, פרוטוקול מספר 184, 2020-11-24 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: לפני שאנחנו מתחילים, חבר הכנסת מיקי לוי, היה את הדיון על סעיף 46, על החינוך העצמאי.

משה גפני: אני הבטחתי לך שאני אלך לברר, בגלל שזה קצת הפליא אותי.

משה גפני: גם הבקשה שלך.

משה גפני: הלכתי לברר את זה, ביררתי כבר בשבוע שעבר, אבל רציתי שתהיה בתחילת הישיבה.

משה גפני: להלן תשובתם, תשובה כנראה נכונה: חמשת מקבלי השכר הגבוה כוללים שניים, שזה נכון.

משה גפני: אגב, רק כהקדמה, החינוך העצמאי לא יכול להוציא שקל, יש לו חשב של משרד האוצר כמו במשרדי הממשלה.

משה גפני: הוא יושב בחינוך העצמאי, הוא עובד בחינוך העצמאי.

משה גפני: אין מציאות כזו להוציא כסף, או משכורת, בוודאי שלא, מבלי שיש אישור של משרד האוצר, של הממונה על השכר וכולי.

משה גפני: המנכ"ל מקבל משכורת של מנכ"ל, זה הכלל.

משה גפני: יש שם את האחראי על החשב, שהוא ותיק, אני זוכר אותו הרבה מאוד שנים, וגם שם המשכורת כמובן לפי הוותק, אבל גם לפי מספר מקבלי המשכורות.

משה גפני: החינוך העצמאי הוא גוף גדול, וזו המשכורת.

משה גפני: שלושת האחרים, זה לא רלוונטי.

משה גפני: רואה החשבון עשה מעשה לא נכון, מכיוון שמדובר על שלושה מנהלים.

משה גפני: יש הרבה מנהלים, אבל אלה מנהלים שהגיעו לגיל פרישה, אחד נפטר, לצערי הרב, זלצר מבאר שבע.

משה גפני: הכניסו במשכורת גם את מענק הפרישה, שזו טעות, זה דבר שהוא לא נכון בגלל שמענק הפרישה עומד לעצמו, וזה כלול בתוך המשכורת הזאת.

משה גפני: על כל פנים, מדובר על שני מנהלים ומנהלת אחת.

משה גפני: אני יודע במי מדובר, אני מכיר אותם.

משה גפני: אחד, לצערי הרב, לאחרונה נפטר.

משה גפני: הם היו הרבה שנים, 45-40 שנה במערכת.

משה גפני: מה שהם העבירו לארז אוהד היה החלק הזה של מענק הפרישה להצטרף לתוך המשכורת.

משה גפני: זו לא משכורת, זו משכורת גבוהה, בגלל הוותק.

משה גפני: אלה חמשת המקרים שעליהם היה מדובר.

משה גפני: אותי זה הרגיע.

מיקי לוי: נכון שהם מגלגלים 1.7 מיליארד שקלים.

מיקי לוי: זה המון כסף, ומכספי מדינה.

מיקי לוי: אבל אם דעתו של הממונה על השכר באוצר נוחה.

עודד פורר: הפתרון הוא להעביר את הכול לחינוך הממלכתי.

עודד פורר: - - -

משה גפני: לא את זה הוא שאל.

עודד פורר: זה יפתור את כל הבעיות.

עודד פורר: אני יודע, אני נותן לך פתרונות.

משה גפני: אם זה היה הדיון, היה לי הרבה מה לומר.

משה גפני: כשהוא העלה את העניין הזה, גם אני התפלאתי.

משה גפני: מה זה חמישה מקבלי שכר גבוה?

משה גפני: אני הבטחתי לו שאני אברר את זה.

משה גפני: מאז שאנחנו עושים פה את הנוהל של סעיף 46, של העמותות, אז אנחנו יודעים יותר דברים, מה שככה אולי לא היינו שמים לב.

משה גפני: זה הכול.

משה גפני: ארז לא אוהב את זה, הוא די מרוגז עלינו שעשינו את זה.

משה גפני: אבל זה נותן מראה יותר ברורה.

משה גפני: היו שם עוד כמה דברים מעניינים שאני ראיתי, שזה מעניין כשלעצמו.

משה גפני: אבל החינוך העצמאי היה בשבילי משונה קצת, פתאום יש חמישה מקבלי שכר גבוה שאני לא מכיר.

משה גפני: מדובר על שלושה מנהלים.

מיקי לוי: הצעה לסדר.

מיקי לוי: בוקר טוב, אדוני.

מיקי לוי: אני נאלץ לפנות לסיוע של ועדת הכספים אחרי שפניתי לשר האוצר ולמנהל רשות המיסים.

מיקי לוי: לפני כשלוש שנים – אני שם הכול בת"ת אני לא סומך על הזיכרון שלי.

מיקי לוי: קפץ מתיק תזכורת שלפני כשלוש שנים ועדת הכספים בראשותך אישרה הכרה בהוצאות הנפקת חברות למס הכנסה.

מיקי לוי: אישרנו את זה.

מיקי לוי: זה הביא לכך שהבורסה יותר תפרח.

מיקי לוי: למה?

מיקי לוי: ההשקעה של אותה חברה הייתה מאפשרת להימנע מתשלום עודף ולאפשר את ההנפקה ללא תשלום נוסף.

מיקי לוי: זו הייתה הוראת שעה לשלוש שנים, והיא פוקעת, נדמה לי, בחודש הבא, אני אבדוק את התאריך המדויק.

משה גפני: יש לי.

משה גפני: יש לי.

משה גפני: אתה מדבר על ניכוי הוצאות הנפקה.

מיקי לוי: כן.

מיקי לוי: אם אנחנו לא נעשה את זה, אנחנו נפגע באותן חברות דווקא בימים קשים אלה, כשרוצים להנפיק עוד פעם בבורסה הישראלית, שגם ככה היא לא מצטיינת.

מיקי לוי: אבל אם אנחנו לא ניתן להם את ההטבה הקטנטנה הזו, גם הבורסה תשקע וגם רישום החברות ישקע.

מיקי לוי: אני שלחתי לך את המכתב.

משה גפני: נכון, קיבלתי.

מיקי לוי: אני מבקש דיון מהיר, שיבוא לכאן מנהל רשות המיסים או ראש אגף התקציבים ויגיד לנו למה לא רוצים להאריך.

מיקי לוי: אם הם לא רוצים להאריך, נקיים דיון, ואנחנו נאריך אולי לשנה-שנתיים עוד פעם עד שמישהו ידאג.

מיקי לוי: אם ניכנס, חלילה, לבחירות בלי להאריך את זה, אנחנו נפגע בהשקעות הישראליות בבורסה.

משה גפני: תודה רבה.

משה גפני: א', קיבלתי את המכתב.

משה גפני: ב', אני יודע, אילן פלטו גם דיבר איתי, אבל גם אני בעצמי זוכר.

משה גפני: הממשלה התנגדה גם אז כשעשינו את זה.

משה גפני: הם טענו נגדי שעשיתי את זה במחטף ואין צורך בזה, ואנחנו חשבנו אחרת.

משה גפני: אנחנו חשבנו שצריך את זה.

משה גפני: גם היום אני חושב שצריך את זה.

משה גפני: נראה מה נעשה.

מיקי לוי: זו בסך הכול הכרה בהוצאות הנפקה, זה הכול.

מיקי לוי: אלה הוצאות.

משה גפני: כן, על זה מדובר.

משה גפני: אתה צודק.

משה גפני: נראה, או שנקיים דיון, כמו שאתה מבקש, או שאני קודם אדבר איתם.

משה גפני: נראה, אולי נוכל להגיע איתם לפתרון, אבל אני לא בטוח שהם יסכימו, הם לא הסכימו אז.

משה גפני: אתה זוכר מה שהיה, אני הבאתי את זה למליאה, אחר כך התקשרו אליי עם – לא צעקות, אבל - - -

מיקי לוי: תאמין לי, עשינו יופי של מעשה.

משה גפני: נכון.

משה גפני: אני חושב שזה נכון.

משה גפני: תודה רבה.

משה גפני: אנחנו מתחילים בדיון מהיר בנושא תקצוב מידי לתוכנית מניעת אלימות כלפי נשים שעבר אלינו במסגרת ציון יום האלימות כלפי נשים, אבל עבר אלינו מהמליאה.

משה גפני: בעיקר מה שנוגע אלינו – הרי אנחנו לא עוסקים בנושא של אלימות נגד נשים.

משה גפני: אנחנו עוסקים בזה כחברי כנסת, אבל לא כוועדת כספים.

משה גפני: מה שמגיע לוועדת הכספים – מכיוון שהיה תקצוב לעניין, וככל הנראה לא הגיע, אבל תיכף נשמע אתכם.

משה גפני: ראשון המציעים בדיון המהיר הזה, חבר הכנסת יואב סגלוביץ'.

משה גפני: אחרי זה עודד פורר, עאידה תומא סלימאן, קרן ברק, מרב מיכאלי.

משה גפני: יואב סגלוביץ', בבקשה.

יואב סגלוביץ': אני לא אאריך על הנושא, שנידון בוועדות אחרות, אבל רקע קצר.

יואב סגלוביץ': יש תוכנית שאושרה על ידי הממשלה בשנת 2017, ומאז לאורך הדרך, במקוטע, כל פעם עוברים תקציבים כאלה ואחרים.

יואב סגלוביץ': יש ויכוח גדול אם הכוונה 250, רבע מיליארד במצטבר, או 50, אבל אני עכשיו מסתכל על השנה הקרובה.

יואב סגלוביץ': אתמול היה יום, גם היה ראש הממשלה ביום בכנסת, וגזרו סרטים וגם יקימו כנראה רשות לעניין האלימות.

יואב סגלוביץ': אבל בשורה התחתונה, אני רוצה להיכנס לעולם הפרטים.

יואב סגלוביץ': בעולם הפרטים, אם עכשיו לא יעבור כסף, בינואר השנה, לפחות 50 מיליון שקלים – ו-50 מיליון השקלים שאני מדבר עליהם הם תקצוב בחסר.

יואב סגלוביץ': מקלטי הנשים לדוגמה, מתוקצבים ב-35% בחסר כשהתקציב מגיע.

יואב סגלוביץ': המציאות היא בלתי נסבלת, בתקופת הקורונה בייחוד.

יואב סגלוביץ': יש פה עלייה מטורפת במספר הפגיעות, גם פגיעות מיניות.

יואב סגלוביץ': אנחנו נמצאים בשבוע של אלימות.

יואב סגלוביץ': אגב, אני לא רוצה לתת את ההרצאה הזאת, אני רוצה לדבר על הכסף.

יואב סגלוביץ': אני רוצה לבקש בקשה גם מחבריי לוועדה, וגם ממך, היושב-ראש, באופן אישי.

יואב סגלוביץ': בסוף אנחנו מכירים את המציאות.

יואב סגלוביץ': אני יכול לדבר כמה שאני רוצה, אבל כרגע אין תקציב מדינה, כנראה גם לא יהיה עד סוף דצמבר.

יואב סגלוביץ': המשמעות של העניין הזה היא שבחודש ינואר עוד פעם הארגונים היקרים האלה, בכל המגזרים, בכל המקומות, ממשיכים לחזר על הפתחים.

יואב סגלוביץ': גם אין תורמים.

יואב סגלוביץ': אי אפשר מצד אחד שהממשלה תגיד אנחנו רוצים להילחם בזה, עושים יום כזה, ננאם בכנסת, נדבר בוועדות, ובסוף הכסף לא מגיע.

יואב סגלוביץ': בקשתי אליך, אדוני היושב-ראש, ומכל חבריי לוועדה – לוועדה יש כוח, ואני רוצה להשתמש בכוח הזה.

יואב סגלוביץ': שהוועדה לא תסכים, זאת בקשתי אליך, להסטות תקציביות, כי הן הולכות להגיע.

יואב סגלוביץ': יש היום 2.5 מיליארד שקל שלא מומשו לדוגמה בתוכנית של השמת עובדים – איך זה בדיוק?

יואב סגלוביץ': הסתכלתי ברשומות בשביל לא להטעות במילים, כי אני אורח מוועדת חוקה, לא מוועדת כספים.

יואב סגלוביץ': אני לא אטעה במינוח.

יואב סגלוביץ': מענק החזרת עובדים.

יואב סגלוביץ': היו 5.7 מיליארד שקלים שהוקצו, עדיין נשארים על המדף.

יואב סגלוביץ': מה זה על המדף?

יואב סגלוביץ': האוצר יבקש להסיט אותם.

יואב סגלוביץ': בקשתי מהוועדה, בקשתי ממך, לא לאשר הסטות מהאוצר עד שלא יחליטו לייצר את אותה קופסה לנושא החשוב הזה.

יואב סגלוביץ': זו הבקשה שלי.

יואב סגלוביץ': אם יהיה עוד זמן, אני אגיד עוד דברים, אני לא רוצה להאריך, אני רוצה שחבריי ידברו.

יואב סגלוביץ': חשובה לי קבלת ההחלטה.

משה גפני: אתה מדבר בעיקר על הנושא הזה שהכסף לא עובר, וכשהוא עובר, הוא עובר בחסר.

משה גפני: על זה אתה מדבר.

יואב סגלוביץ': ושתהיה התחייבות עכשיו אל מול הכוח שיש לוועדה שה-50 מיליון לפחות – ואני לא מדבר על מעבר – שחייבים להגיע בשנת 2021 אכן יגיעו, ולא נחכה למרץ, לאפריל, למאי, ליוני, להפגנות, לדיונים מהירים, לוועדות.

יואב סגלוביץ': אם אנחנו יודעים שזה מתממש מול עינינו, הקטסטרופה, בואו נפתור אותה עכשיו.

יואב סגלוביץ': יש יכולת למדינה לעשות את זה, ואני פונה אליך להשתמש בכוח של הוועדה.

יואב סגלוביץ': תודה.

משה גפני: תודה רבה.

משה גפני: אנחנו באמת רואים שזה הולך ומחריף, העניין הזה של אלימות נגד נשים.

משה גפני: זה דבר שהולך ונעשה רע מיום ליום, ואכן צריך להקציב לזה.

משה גפני: אתה צודק בדיון המהיר הזה.

משה גפני: תודה רבה.

משה גפני: עודד פורר, בבקשה.

עודד פורר: תודה אדוני.

עודד פורר: אני מתנצל שאני צריך לעזוב ב-10:30, אני אמור לנהל דיון אצלי בוועדה.

עודד פורר: צריך לעשות סדר בנושא התקציב.

עודד פורר: צריך להבין את הסיטואציה שאנחנו נמצאים בה.

עודד פורר: אלימות במשפחה, לצערי, זו רעה חולה בחברה הישראלית, הייתה לפני הקורונה, וכנראה תהיה גם אחרי הקורונה, ובוודאי בזמן הקורונה.

עודד פורר: אבל ברור לכולם – אני אומר את זה כל הזמן – לא צריך להיות מדען טילים בשביל להבין שכשאתה סוגר אנשים בבית, יש מיליון מפוטרים, יש יותר לחץ כלכלי וילדים לא הולכים לבתי הספר, אז סיר הלחץ הזה בתוך המשפחה עולה.

עודד פורר: הנתונים שאנחנו ראינו, גם כן נתונים שמוצגים בוועדה שלי מעת לעת, וגם בנתונים שהוצגו אתמול בכנסת בכמה וכמה ועדות – עלייה של מאות אחוזים בפנייה למרכזי הסיוע.

עודד פורר: עלייה דרמטית גם בתלונות שמוגשות וגם במקרים.

עודד פורר: אנחנו רואים גם את המקרים שבסוף עליהם כולנו שומעים, שומעים על מקרי הרצח.

עודד פורר: אבל מאחורי מקרי הרצח יש עוד הרבה בפירמידה הזאת שסובלות ממכות, אלימות כזאת או אחרת, גם אם אלימות כלכלית, ובזה צריך לטפל.

עודד פורר: ישבה ממשלת ישראל ב-2017 וקיבלה החלטה על תוכנית חמש שנתית למניעת אלימות במשפחה ומלחמה באלימות במשפחה.

עודד פורר: אתה מכיר את התרגילים של האוצר, עשו את זה בלי תקציב, אבל אמרו מה התקציב.

עודד פורר: העלות של התוכנית הזו, שהיא לא תוכנית חומש – היא לא תוכנית שאמורה ב-2022 להיעלם, כל מה שתוקצב לטובת העניין הזה להיעלם – אמרו 50 מיליון שקל בשנה.

עודד פורר: אמממה, כמו שאומרים אצלנו, הכוונה הייתה להגיע בתוך חמש שנים ל-250 מיליון.

עודד פורר: זאת אומרת, ב-2017, לפני הקורונה, לפני העלייה הגדולה הזאת בפניות, היעד היה להגיע לכך שבתקציב 2022 יהיו 250 מיליון שקל לטובת התוכניות שהגישו משרדי הממשלה.

עודד פורר: אגב, אותו ראש ממשלה, כמעט אותו הרכב של הממשלה ב-2017.

עודד פורר: היום מתחננים שאולי ב-2020, שלפי הסדר החמש שנתי היה צריך להיות 200 מיליון שקל, אולי יגיעו ל-50 מיליון שקל בשנה הזאת.

עודד פורר: וזה הסיפור כולו.

עודד פורר: אז יגידו לי: אי אפשר לקפוץ ל-250 מיליון שקל, אבל אפשר להגיע - - -

משה גפני: מה אמרו בדיונים אתמול?

משה גפני: איפה הכסף?

עודד פורר: הכסף?

עודד פורר: באוצר.

תמר זנדברג: אין כסף.

משה גפני: למה לא העבירו?

משה גפני: מה היה התירוצים?

עודד פורר: אני אסביר לך למה.

עודד פורר: כי כנראה שמבחינת הלובי והלחץ הפוליטי בעניין הזה, אפשר, זה הכול.

משה גפני: חלש.

עודד פורר: הרי נורא נחמד לבוא לכינוס של איזושהי שדולה, לצאת באיזושהי אמירה וחצי כותרת, ובזה להסתפק.

עודד פורר: זה הרבה יותר קל מאשר לתקצב.

משה גפני: לא היה משהו, תשובה מקצועית, לא היה כלום.

עודד פורר: התשובה המקצועית היא שאין כסף.

יואב סגלוביץ': הסיפור הזה של תקצוב התוכנית נמצא בוויכוח מ-2017.

יואב סגלוביץ': זה לא התחיל היום.

יואב סגלוביץ': העלינו את זה כאן היום - - -

תמר זנדברג: בדיוק, המצב עוד יותר חמור.

תמר זנדברג: משרד האוצר מכחיש - - -

משה גפני: הבנתי.

משה גפני: הבנתי.

משה גפני: אין משהו על השולחן?

עודד פורר: האמירה של משרד האוצר היא: קיבלנו את החלטת הממשלה ב-2017 בלי תקציב.

עודד פורר: זאת אומרת, קיבלנו החלטה עם תוכניות.

משה גפני: תיכף נשמע את נציג האוצר כשתסיימו.

עודד פורר: ממשלת ישראל אישרה תוכניות שהעלות שלהן היא 250 מיליון שקל בלי תקציב.

תמר זנדברג: ואז היא נתנה 50 מיליון לפנים משורת הדין, וזהו.

משה גפני: עודד, עוד משהו?

עודד פורר: תביאו 250 מיליון שקלים וזהו.

עאידה תומא סלימאן: כבוד היושב-ראש, אני חושבת שהמשפט שנאמר עכשיו שאין מספיק לובי – קודם כל, אני רוצה לברך על העובדה שהדיון הזה מתקיים בוועדת הכספים.

עאידה תומא סלימאן: עכשיו כשאני חברת ועדת הכספים, אני יודעת מה החשיבות לקיים דיון כזה פה, איפה שמקבלים את ההחלטות, איפה שמכוונים את הממשלה.

עאידה תומא סלימאן: הממשלה הזו התעלמה מהאחריות שלה מאז 2017.

עאידה תומא סלימאן: היינו צריכות לנהל מאבקים גם ברחוב וגם בכנסת, כשהייתי יושבת ראש הוועדה.

עאידה תומא סלימאן: זה בלתי מתקבל על הדעת – מ-2017 ועד היום זה שלוש שנים.

עאידה תומא סלימאן: במקום שיעברו כבר לפחות 150 מיליון, עד היום, בשלוש השנים במצטבר, מעבירים 50 מיליון.

עאידה תומא סלימאן: צריך לקחת בחשבון, כבוד היושב-ראש, שחלק מהתוכנית הוא הקמת פרויקטים כמו מקומות לטיפול בגברים, כמו מקלט נוסף.

עאידה תומא סלימאן: זאת אומרת, העלות התקציבית לא מסתיימת בהקמת הפרויקט.

עאידה תומא סלימאן: הם צריכים להפוך את זה לחלק מתקציב המשרד ולהוסיף עוד 50.

עאידה תומא סלימאן: כלומר, בסך הכול אנחנו אמורים להגיע להרבה מעבר ל-250 מיליון, ואנחנו עדיין תקועות ב-50 מיליון.

עאידה תומא סלימאן: מה עוד מעל זה: במצב הקורונה, בלחץ הקיים, בעלייה במספר הפניות, בנינו – ואני אומרת בנינו למרות שאני לא בניתי.

עאידה תומא סלימאן: אבל באישור ועדת הכספים נבנו כל מיני קפסולות תקציביות לעידוד תעסוקה, לשיפוי, הכול טוב ויפה, אנחנו רוצים את זה.

עאידה תומא סלימאן: אבל לא הייתה קפסולה אחת מיוחדת לתגבר את הפעילות בהגנה על נשים מאלימות.

עאידה תומא סלימאן: נכון, הוקם מקלט חירום, אבל הכול בתוך השימוש במה שקיים.

עאידה תומא סלימאן: היה צריך לייעד כסף נוסף, מיוחד, לטיפול בהתפרצות של האלימות בצל הקורונה, ואנחנו דורשים את זה.

משה גפני: בציבור הערבי יש תקציב לעניין הזה, או שזה עומד עם העלייה באלימות הזאת וזהו?

עאידה תומא סלימאן: תקציב מיוחד, לא.

עאידה תומא סלימאן: תקציב מיוחד, לא, זה חלק מהתקציב השוטף.

משה גפני: כשאתם מדברים על 50 מיליון, זה כולל גם את החברה הערבית.

עאידה תומא סלימאן: הכול.

עודד פורר: אנחנו מדברים, אדוני, על 250 מיליון שקל.

עודד פורר: השנה.

עודד פורר: לשנת 2020 היה צריך להיות 200.

עאידה תומא סלימאן: אנחנו מדברים על 50 מיליון שצריכים - - -

משה גפני: עאידה, השאלה שלי: כשאנחנו מדברים על 250, 200, 50 – שזה נראה לי הכי ריאלי עכשיו, היום – האם זה כולל גם את החברה הערבית?

משה גפני: או שלחברה הערבית יש תקציבים אחרים?

עודד פורר: לא, לא, לא.

אלכס קושניר: זה כולל את כולם.

אנטאנס שחאדה: עאידה, ב-922 היה משהו מיוחד לאלימות?

אנטאנס שחאדה: אין.

עאידה תומא סלימאן: לא.

עאידה תומא סלימאן: לא.

עאידה תומא סלימאן: אני חייבת להגיד שאותה תוכנית ממשלתית בעניין הפשיעה לא כללה אפילו מילה אחת על נשים ועל אלימות נגד נשים.

עאידה תומא סלימאן: זו עוד בעיה עם התוכנית הזו, שהיא כולה בעייתית.

עאידה תומא סלימאן: אבל ה-50 מיליון אמורים לכלול גם פיתוח תוכניות באוכלוסייה הערבית, כך שאפשר להבין עד כמה הכסף הוא קטן והוא הזוי; לחשוב שאפשר להיאבק בתופעה כל כך קשה עם כל כך מעט כסף.

עאידה תומא סלימאן: מעט כסף.

עאידה תומא סלימאן: אני חושבת שלא מתקבל על הדעת שנשים צריכות להיאבק כדי לקבל 12 מיליון פעם, ופעם שמונה מיליון.

עאידה תומא סלימאן: זה הזוי.

עאידה תומא סלימאן: אנחנו ישבנו פה וראינו איך הכסף מועבר.

עאידה תומא סלימאן: אני אומרת לכם, היום אני מדברת בעוד יותר כעס, כי אני יושבת בוועדת כספים, ואני יודעת מה קורה, ואני יודעת לאן הכסף מוזרם.

עאידה תומא סלימאן: אני מבקשת שיוזרם מידית – אבל מידית, שייכלל גם בתקציב הבא.

עאידה תומא סלימאן: חלק מההעברות - - -

תמר זנדברג: לא הבא, הזה.

תמר זנדברג: תקציב 2020 עוד לא עבר, אני מזכירה.

משה גפני: היא אומרת, חלק להעביר עכשיו, לדאוג בתקציב.

עאידה תומא סלימאן: חלק מההעברות שייעשו מעכשיו עד סוף השנה, אנחנו דורשים לא לחכות שהאוצר יחשוב איפה העברות, אנחנו רוצים לסמן כסף ולהגיד שום העברה לא תקרה בוועדת הכספים אם לא תועבר הקפסולה הזאת בעניין האלימות, ונתחיל להתכונן לתקציב של השנה הבאה.

משה גפני: תודה רבה, עאידה.

משה גפני: אני מציע לא להציע הצעות, האוצר שומע את זה ומבסוט.

משה גפני: אם את לא מאשרת לו שום העברה, הוא דווקא ישמח מאוד.

משה גפני: הרי חלק מהדברים שאנחנו דורשים, שיהיו העברות כל עוד שאין תקציב.

משה גפני: אבל עאידה, יש דברים שבאים לפה שיש להם חשיבות עליונה מבחינת האוצר.

משה גפני: שם אנחנו צריכים.

עאידה תומא סלימאן: לזה - - -

אנטאנס שחאדה: אדוני היושב-ראש, רק הבהרה להערה שנתן עודד, זה מאוד חשוב.

אנטאנס שחאדה: בתוכנית הממשלתית למלחמה בפשיעה ואלימות - - - שראינו שהיא מלאה בעיות, אבל שם אין התייחסות, אין תוכנית למלחמה באלימות כלפי נשים, כי אמרו שיש תוכנית מיוחדת.

אנטאנס שחאדה: אז בתוכנית הכללית - - -

משה גפני: תיכף נברר את העניין הזה, בסדר.

משה גפני: תודה רבה.

משה גפני: בין המציעות גם קרן ברק ומרב מיכאלי.

משה גפני: מרב מיכאלי, בבקשה.

מרב מיכאלי: תודה אדוני.

מרב מיכאלי: אני לא יודעת מאיפה להתחיל.

מרב מיכאלי: כמה פעמים כבר - - -

משה גפני: תתחילי בנושא.

מרב מיכאלי: דווקא בוועדה הזו פחות דיברנו על אלימות כלפי נשים והמאבק הזה, למרות - - -.

מרב מיכאלי: בקיצור, העניין הוא כזה, עד שסוף סוף ממשלת ישראל הואילה להקים ועדה ולהכין תוכנית בין-משרדית לטיפול במאבק באלימות כלפי נשים, אז היא עוד לא סיימה לתקצב אותה וליישם אותה.

מרב מיכאלי: משום שבמשבר הקורונה המצב החמיר, אז מה שדיברנו, זה לקבל מאדוני, ובעזרת אדוני, פתרונות לתקצוב מידי.

מרב מיכאלי: אז תספר לנו איך נעשה את זה.

מרב מיכאלי: איך נעביר עכשיו כספים ייעודיים בשביל להוציא לפועל כאן ועכשיו את הטיפול במאבק באלימות, שהיא חמורה ונוראית בשוטף - - -

משה גפני: אני רואה שיש החלטת ממשלה על החברה הערבית.

משה גפני: אני לא יודע אם תקצבו אותה, אבל יש החלטה.

קריאה: אין שם את הנושא על אלימות נגד נשים.

משה גפני: מרב, מה את מציעה?

מרב מיכאלי: אני שואלת את אדוני.

משה גפני: רק רגע, בואי נעשה סדר.

משה גפני: זה עובר לוועדה, ברגע שזה הגיע לכאן לדיון – אנחנו תיכף נחליט מה אנחנו עושים.

משה גפני: מה את מבקשת?

משה גפני: את העלית את העניין הזה בנשיאות הכנסת.

משה גפני: אתם חמישה חברי כנסת.

משה גפני: מה את מבקשת?

משה גפני: עודד פורר מבקש 250 מיליון שקל.

עודד פורר: אני מבקש את התקציב של התוכנית שאישרה הממשלה.

עודד פורר: אני לא מבקש, מה שהממשלה אישרה.

משה גפני: אין לי טענות, אני אתך.

משה גפני: מה את מבקשת?

מרב מיכאלי: אותו דבר בדיוק.

מרב מיכאלי: יש תוכנית שהממשלה עשתה.

מרב מיכאלי: זה לא אנחנו.

מרב מיכאלי: מה יותר ברור מזה?

מרב מיכאלי: הממשלה עשתה תוכנית - - -

עודד פורר: אנחנו לא צריכים שיבואו לספר דברים חדשים.

עודד פורר: מה שהם אישרו, שיביאו.

מרב מיכאלי: בדיוק, מה שהמשרדים שלהם תכננו ותקצבו, תכננו את ההוצאה, פשוט שייתנו את הכסף הזה בשביל יישום מידי, עכשיו.

מרב מיכאלי: מה לא ברור?

משה גפני: הבנתי.

משה גפני: תודה רבה.

משה גפני: קרן ברק, בבקשה.

קרן ברק: אדוני, אני אמשיך מהנקודה הזאת.

קרן ברק: מה שהם אומרים זה שהתוכנית הזו של ה-50 מיליון - -

עודד פורר: 250 מיליון.

קריאה: בכל שנה 50.

קרן ברק: - - של מניעת אלימות נולדה בתקופה שהגיעו מים עד נפש, אחרי מאבקים עצומים, ארוכים של שנים, וזה היה הסיכום אחרי הרבה מאוד דיונים.

קרן ברק: היה צריך הרבה יותר כסף מ-50 מיליון, אתה כנראה מבין את זה.

קרן ברק: אז אחרי כל הדיונים ואחרי כל ההבנה שהאלימות הולכת וגואה ואף אחד לא באמת מניח תוכנית שתעצור אותה בצורה אפקטיבית, אז ישבו והשקיעו בזה הרבה מאוד שעות והחליטו שזו תהיה התוכנית עם הרבה פחות כסף ממה שהיה אמור להיות.

קרן ברק: אבל אם כבר הגיעו לכזאת תוכנית אחרי כל כך הרבה דיונים, אז שלפחות אותה יישמו.

קרן ברק: זה מה שאומרים פה, כי צריך הרבה יותר כסף.

קרן ברק: גם את התוכנית ההיא פרטו להרבה מאוד חוקים, שאת חלקם אני בעצמי מגישה ומגישה, ורוב החוקים לא מתקדמים בגלל התנגדות כזאת או אחרת ובגלל בעיות תקציביות כאלה ואחרות.

קרן ברק: אבל זה בפועל.

קרן ברק: אז המינימום של המינימום של המינימום זה שתוכנית כזאת, שהושקעו בה כל כך הרבה זמן, משאבים ודיונים, שאת זה יתחילו ליישם לפני שאנחנו דנים על מה שבאמת צריך.

משה גפני: בואי נברר את העניין הזה.

משה גפני: לפני שאנחנו ממשיכים, אני רוצה תשובה.

משה גפני: נתנאל אושרי, משרד האוצר, אגף התקציבים.

נתנאל אושרי: בוקר טוב.

נתנאל אושרי: ברשותך, אני אתייחס לשאלות אחרי שאני אסביר את המצב מתחילתו.

נתנאל אושרי: מחילה מחברי הכנסת שמכירים את הנושא מצוין, וגם אמרו הרבה דברים מדויקים בוועדה.

משה גפני: שנייה, נתנאל, ברשותך.

משה גפני: אם אתה הולך להסביר את הכול – אני חשבתי שאתה תגיד: אני יוצא מכאן, אני הולך למשרד, אנחנו עושים העברה של 50 מיליון שקל, זה היה אחרת.

משה גפני: אבל מכיוון שאתה הולך להסביר – כשמשרד האוצר, אגף התקציבים, מתחיל עם אני רוצה להסביר, אז ניתן קודם לחברי הכנסת, נשלים, ואז אתה תתחיל להסביר.

משה גפני: אבל תדע שבסוף אתה צריך להעביר כסף.

משה גפני: ברשותך.

משה גפני: תודה רבה.

משה גפני: חבר הכנסת ינון.

ינון אזולאי: יישר כוח לאלה שהציפו את הדיון הזה.

ינון אזולאי: אני יושב פה בוועדה, וישבתי בוועדה שהייתה בחודש אפריל אצל חברת הכנסת עאידה תומא סלימאן.

ינון אזולאי: אני חושב שזה אותו דבר, לא התקדם מאז כלום.

ינון אזולאי: היו, ונשארו, אותם נושאים, אותו כסף, וגם דיברנו על הקורונה, שהמצב מחמיר עוד יותר בתקופת קורונה.

ינון אזולאי: יש נשים שאם עד עכשיו היו צריכות רק שבועיים, או שלושה, או חודש, או שלושה חודשים במקלט, עכשיו צריך יותר.

ינון אזולאי: בסך הכול יש 14 מקלטים, מתוכם שני מקלטים לנשים ערביות ועוד מקלט אחד לנשים חרדיות, מתוך ה-14, אז תראו כמה הם מפוזרים.

ינון אזולאי: לגבי בידוד – הרי יש כאלה שאומרות שהן צריכות בידוד, אז יש רק חדר לבידוד בתוך מקלט.

ינון אזולאי: כשאנחנו רואים את הדברים האלה, אני אומר, דווקא בזמן הזה, שאנחנו יודעים הלחץ בתוך הבית – בכל בית יש לחץ, אבל בבית כזה, שאין עבודה ויש שם עבר, כי הרי כל אלה שמגיעות הן מוכות לשעבר.

ינון אזולאי: הן מגיעות בסופו של דבר, והכול מתפרץ, ומתפרץ בצורה יותר קשה.

ינון אזולאי: אני חושב שהממשלה צריכה לעשות הכול על מנת לתת – זה 250 מיליון.

משה גפני: יש עלייה באלימות, לצערנו הרב, באלימות הקשה, הנוראה.

משה גפני: אנחנו מזדעזעים ממנה.

ינון אזולאי: תסתכלו על מוקד 118.

ינון אזולאי: הדבר היחיד שהאלימות בו ירדה זה המצב של הקשישים.

ינון אזולאי: זה לא בגלל שאין אלימות כלפי הקשישים, הם לא מדווחים ונמצאים סגורים בתוך הבית שלהם.

ינון אזולאי: הם לא נמצאים בחוץ, אז האלימות היא פחות.

ינון אזולאי: אבל באלימות כלפי נשים – בכלל, עולם הפוך, האישה מוכה, בעלה מכה אותה, היא והילדים צריכים לגלות.

ינון אזולאי: במקום להגלות את הבעל, המצב שלנו הפוך במדינה, לצערנו, אז אנחנו לוקחים את האישה עם הילדים ומגלים אותם, וזו הבעיה הכי גדולה.

קרן ברק: בוא תעזור לנו עם חוק איזוק אלקטרוני, בדיוק בשביל למנוע את זה.

ינון אזולאי: זו הבעיה שאנחנו מסתכלים עליה.

ינון אזולאי: ולכן אנחנו צריכים לעשות הכול, אנחנו יודעים שאנחנו עושים כל מה שרק אפשר, אבל החלטת הממשלה של 250 מיליון – זה לא ה-50, זה 250, אבל כרגע מדברים על 50 – צריך לעשות כל מה שרק אפשר בשביל הנשים האלה.

תמר זנדברג: תודה אדוני היושב-ראש.

תמר זנדברג: תודה למציעים.

תמר זנדברג: זה אחד המקומות שבדיוק כמו שדייקת את הדיון, אנחנו צריכים לכוון משפך לכסף ולהעברה שלו.

תמר זנדברג: אני רק רוצה לומר שאנחנו הגענו לפה באיזושהי דרך – הוועדה הזו מאוד מכובדת, לכן אני לא רוצה להגיד שעבדו עלינו, אבל היינו צריכים להכניס מסרגה לתוך החוטים של הבד הזה כדי לגלות את אותם 250 מיליון שעכשיו אנחנו נאבקים עליהם, וזאת הסיבה שאנחנו נאבקים עליהם כל כך חזק.

תמר זנדברג: התוכנית בהתחלה אושרה, מ-2017 אנחנו כל הזמן נאבקות – 250 לחמש שנים.

תמר זנדברג: 250 חלקי 5 זה 50, נכון?

תמר זנדברג: ועדת הכספים פה.

תמר זנדברג: כל הזמן אמרנו שזה 50 ו-50, ו-50, ו-50, ואחרי חמש שנים, זהו.

תמר זנדברג: נעלם הכסף, מה קורה?

תמר זנדברג: ובוועדה לקידום מעמד האישה כל הזמן הכנסנו את המסרגה ואמרנו, איך זה יכול להיות?

תמר זנדברג: מה קורה אחרי חמש שנים?

תמר זנדברג: עזבו אחרי חמש, מה קורה בשנה השנייה?

תמר זנדברג: הרי בשנה הראשונה נותנים 50, ואז מה?

תמר זנדברג: ה-50 האלה כבר עובד, כבר מתפקד.

תמר זנדברג: צריך עוד 50.

תמר זנדברג: לקח לנו ישיבה של שעתיים עם חקירת שתי וערב של איריס פלורנטין, שיושבת כאן – אני מבינה שבתוך המשרדים לא נעים להם אחד מהשני.

תמר זנדברג: היינו צריכים לחקור היטב כדי להגיע לכוונה המקורית של התוכנית, של תוספת אינקרמנטלית של עוד 50 בכל שנה, ומהשנה החמישית 250 בכל שנה.

תמר זנדברג: מה שלכם אולי מובן טוב בוועדת הכספים, זה תמיד ככה, תוכנית רב שנתית, לנו לקח שעתיים לחפור את זה ולהוציא.

תמר זנדברג: אין זמן יותר נכון מאשר עכשיו, כשהמגפה פוגעת בתוך הבתים המסוכנים והאלימים מאשר לקיים את ההבטחה הזו.

תמר זנדברג: לכן זה לא עניין עקרוני, זה לא עניין של דווקא, הכסף הזה נחוץ עכשיו להצלת חיים של אותן נשים.

תמר זנדברג: ולכן הדבר היחיד שהוועדה הזו יכולה לעשות, זה בדיוק מה שאמרת, אדוני היושב-ראש, בסוף הדיון הזה להעביר את הכסף, לדאוג לזה, זה הכול.

משה גפני: מאה אחוז.

משה גפני: רצית להוסיף משהו?

משה גפני: אני רוצה את משרד האוצר ומשרד העבודה והרווחה.

יואב סגלוביץ': משהו אחד.

יואב סגלוביץ': אני רוצה לעשות סדר במספרים וגם לתת הצעה, שלדעתי היא הצעה מידתית בנסיבות.

יואב סגלוביץ': הדבר הראשון, מ-2017 ועד היום, במספרים, הועברו רק 50 מיליון.

יואב סגלוביץ': בוא נתייחס לתקופה הזאת כשנה הראשונה.

יואב סגלוביץ': לשנה הבאה, כלומר 2021, צריך להתייחס כאילו היא השנה השנייה, ולדאוג להעביר 100 מיליון, ולהחזיר את התוכנית הזאת למסלול.

משה גפני: הצעה טובה.

תמר זנדברג: למה?

תמר זנדברג: שנייה.

תמר זנדברג: נגיד שאנחנו לא מעבירים עכשיו את 250 המיליון, זה לא מדויק, כי 2020 עדיין לא הסתיימה ועדיין לא עבר תקציב, לכן 2020 צריכה להיות בשנה השנייה, ו-2021 השלישית.

תמר זנדברג: לא לוותר כל כך בקלות.

משה גפני: לפני שאנחנו מדברים, תיכף נשמע מה הממשלה אומרת.

משה גפני: חברת הכנסת אימאן ח'טיב, בבקשה.

משה גפני: אם אפשר, בקצרה, אני רוצה להתקדם.

אימאן ח'טיב יאסין: בקצרה, בקצרה.

אימאן ח'טיב יאסין: אין מה להוסיף הרבה על מה שאמרו החברות והחברים.

אימאן ח'טיב יאסין: אני רק רוצה להדגיש את החשיבות של הנושא, במיוחד לאור שני נתונים.

אימאן ח'טיב יאסין: הנתון הראשון הוא העלייה הנוראית באחוזים של אלימות כלפי נשים בגלל הקורונה וההסתגרות בבתים וגם בגלל ההשפעה של הדברים מבחינה כלכלית על המשפחות.

אימאן ח'טיב יאסין: הדבר השני שאנחנו חייבים להיות ערים אליו ולשים עליו אור גדול, הנושא של רציחת נשים בחברה הערבית.

אימאן ח'טיב יאסין: אנחנו רואים שאחוז גדול מהנרצחות במדינה בשנה הזאת – מתקרב ל-70% – אלה נשים ערביות.

משה גפני: למה זה?

משה גפני: את יודעת להסביר?

משה גפני: מה זה הדבר הזה?

אימאן ח'טיב יאסין: אני יודעת למה זה, כי אין תוכניות - - -

משה גפני: אני שומע, כמו כל אזרח, את הרציחות בחברה הערבית, אני מזדעזע כולי.

משה גפני: למה זה?

אימאן ח'טיב יאסין: אתה מזדעזע כולך.

אימאן ח'טיב יאסין: הגיע הזמן שנצא לפעולה, כי בסופו של דבר, כשאין תוכניות מותאמות, כשאין לנשים לאן ללכת, כשיש משבר כלכלי בגלל הקורונה, ושבכלל החברה הערבית נושמת את העוני כל הזמן, ואת הלחצים כל הזמן – אנחנו יודעים שיש קשר חיובי בין המצב הכלכלי למצב החברתי.

אימאן ח'טיב יאסין: אז למה מצפים, כשהנשים יושבות בבית, הגברים יושבים בבית.

אימאן ח'טיב יאסין: מילא אם היה רקע לאלימות ותשתית מוכשרת לדבר הזה, והרשויות לא לוקחות את החלק שלהן.

אימאן ח'טיב יאסין: אנחנו היינו עדים למחדל הכי גדול שמשקף את המציאות של הנשים הערביות בתוך החברה הערבית – מה שקרה עם רצח האישה ופאא' עבאהרה מעראבה, והמחדל של המשטרה בטיפול בנושא, המחדל של רשויות הרווחה בטיפול בנושא.

אימאן ח'טיב יאסין: כל זה מחייב כסף.

אימאן ח'טיב יאסין: מחייב כסף ותוכניות מותאמות, והגיע הזמן לעשות את זה.

אנטאנס שחאדה: אדוני היושב-ראש, נשים ערביות לא מתלוננות, לא פונות למשטרה.

משה גפני: הבנתי, היא ענתה.

משה גפני: בסדר.

אנטאנס שחאדה: - - - מקלטים, והתוצאה עגומה.

משה גפני: זה לא בסדר, אבל יש הסבר מעטפת לעניין הזה.

משה גפני: נתנאל אושרי.

אימאן ח'טיב יאסין: סוציולוגית יש הסבר מאוד ברור.

אימאן ח'טיב יאסין: אם אנחנו נלך לסוציולוגיה, מה מביא לאלימות, נדע שכל הסיבות נמצאות בתוך החברה הערבית.

משה גפני: אבל היית ברורה לגמרי, אפילו אני הבנתי.

משה גפני: נתנאל אושרי, בבקשה.

נתנאל אושרי: בוקר טוב.

נתנאל אושרי: אני אסביר, כמו שאמרתי, את כל הסיפור הזה, זה עוד - - -

משה גפני: אפשר את המילה הזאת להוריד.

משה גפני: אנחנו לא מבינים הסברים.

נתנאל אושרי: בשנת 2016 עברה החלטת ממשלה שהחליטה על הקמת ועדת מנכ"לים לבחינת הנושא של אלימות במשפחה.

נתנאל אושרי: ועדת המנכ"לים עבדה, מי שריכזה אותה הייתה איריס פלורטנטין, בעבודה מקצועית מצוינת.

משה גפני: רגע, מי עמד בראשה?

משה גפני: לא שמעתי.

נתנאל אושרי: איריס פלורנטין, שיושבת אתכם.

משה גפני: תיכף נשמע אותה.

משה גפני: בסדר גמור.

נתנאל אושרי: הגישה המלצות, ההמלצות דוברו כאן.

נתנאל אושרי: דובר על 250 מיליון שקל במתווה עולה לאורך חמש שנים.

נתנאל אושרי: בשנת 2017 הגיעו אותן המלצות לשולחן הממשלה, בהחלטה שמספרה 2820.

נתנאל אושרי: ההחלטה אמרה לאמץ עקרונית את עיקרי תוכנית הפעולה ויישום המלצות ועדת המנכ"לים.

נתנאל אושרי: החלטת הממשלה הזאת עברה כהחלטה לא תקציבית.

נתנאל אושרי: לא היה בגינה קיצוץ רוחבי, לא הובא בגינה מקור.

נתנאל אושרי: האמירה הזאת על האימוץ העקרוני, אתה נשארנו.

נתנאל אושרי: בעקבות האמירה הזאת, ובמסגרת העבודה המשותפת שלנו עם משרד הרווחה, לאורך השנים שחלפו מאז, הצלחנו להכניס יחד לבסיס התקציב 30 מיליון שקל לטובת האירוע הזה.

עאידה תומא סלימאן: אולי כדאי להזכיר את המאבק של ארגון - - -

משה גפני: דקה.

משה גפני: הלאה.

משה גפני: מתי הכנסתם 30 מיליון שקל?

נתנאל אושרי: במתווה עולה, החל מ-2016 ועד 2018.

נתנאל אושרי: שמונה בשנה הראשונה, 12 בשנה השנייה ועוד עשר.

משה גפני: מאיפה הכסף?

נתנאל אושרי: במסגרת הסיכומים התקציביים שלנו עם משרד הרווחה והתוספות שניתנו לו משנה לשנה עם בניית התקציב.

נתנאל אושרי: אז אנחנו עם 30 מיליון שקל בבסיס.

נתנאל אושרי: בסוף שנת 2018 התקבלה החלטת ממשלה נוספת, הפעם כן תקציבית, להוסיף ל-30 מיליון השקלים האלה 20 מיליון שקל נוספים.

נתנאל אושרי: כיוון שההחלטה התקבלה אחרי מועד בניית התקציב לשנת 2019, שהוא היה התקציב האחרון שנבנה, הכסף הזה לא נכנס עדיין לבסיס, והועבר בתקציב על שינוייו, גם בשנת 2019, ובנסי ניסים הצלחנו במהלך השנה הזאת למצוא את הכסף, למרות תנאי התקציב ההמשכי, ולהעביר אותו למשרד הרווחה, כך ש-50 מיליון כרגע יש ממשרד הרווחה.

נתנאל אושרי: זה הסיפור.

נתנאל אושרי: בסיכום רחב, החלטת הממשלה שאימצה את תוכנית הפעולה הייתה החלטת ממשלה עקרונית ולא תקציבית, לא היה בגינה מקור.

נתנאל אושרי: הצלחנו להעמיד לטובת העניין הזה 50 מיליון שקל.

נתנאל אושרי: אנחנו מקווים שברגע שיהיה תהליך תקציב סגור נוכל להכניס גם את 50 מיליון השקלים האלה לבסיס התקציב.

נתנאל אושרי: ביחס לטענות ומה שדובר כאן על שנה הבאה, גם חבר הכנסת סגלוביץ' וגם חבר הכנסת פורר וחברת הכנסת זנדברג התייחסו לזה.

נתנאל אושרי: כמו שכולנו מבינים, השנה הקרובה הולכת להיפתח בתקציב המשכי.

נתנאל אושרי: המשמעות של זה היא שאנחנו ככל הנראה נבנה את התקציב על בסיס מה שהיה בשנת 2019.

נתנאל אושרי: כמו שאמרתי קודם, בשנת 2019 היו 30 מיליון שקל בבסיס התקציב לעניין הזה.

משה גפני: ואתה חושב שאם יגיע תקציב כזה לוועדת הכספים עם 30 מיליון שקל ולא עם 50, נאשר את התקציב?

משה גפני: ככה אתה מעלה בדעתך?

משה גפני: יבוא לפה מישהו מאגף התקציבים ויצעק תאשרו?

משה גפני: עם הרציחות שיש, עם האלימות שיש, עם הכול שעולה?

נתנאל אושרי: - - - את המגבלות - - -

עאידה תומא סלימאן: אנחנו מדברים על מעבר ל-50 מיליון ואתה מודיע שאתה הולך לקצץ?

משה גפני: אתה מעלה בדעתך שזה מה שיהיה?

משה גפני: רגע, אני שואל אם אתה מעלה בדעתך שזה מה שיהיה?

תמר זנדברג: סליחה, אדוני היושב-ראש, הוא שולח אותנו להילחם על ה-50 הקיימים.

תמר זנדברג: אני חושבת שגם לזה אנחנו לא צריכים להסכים.

תמר זנדברג: הוא אומר נביא 30 כדי שתשיגו את ה-50 הקיימים.

ינון אזולאי: לא, ה-50 הקיימים נמצא כבר ברווחה.

ינון אזולאי: היא אומרת שזה נמצא.

משה גפני: תיכף נשמע את גברת פלורנטין.

תמר זנדברג: נמצא כתקציב - - - וזה לא בבסיס התקציב, זה מה שהוא אמר.

משה גפני: תמר, הבנו.

משה גפני: אנחנו מבינים אחת את השנייה, והכול בסדר.

משה גפני: גם הוא מבין שאנחנו מבינים, ולא נאפשר.

משה גפני: קודם כל, מה שהוא אמר עכשיו זה שהם מכינים את התקציב.

משה גפני: הרי הם יושבים להכין תקציב, ואמר את זה שר האוצר אתמול כאן, והוא אומר לי את זה גם בשיחות שאני מנהל אתו, שלא תכינו תקציב על התוכנית הזאת של אלימות כלפי נשים עם 30 מיליון שקל.

משה גפני: זה לא יעבור התקציב הזה.

משה גפני: זה נקרא שאתם עושים עבודה לא מקצועית, לא קשור לכל מה שאנחנו מדברים כאן.

משה גפני: תיכף נשמע את גברת פלורנטין, אז נדע איפה אנחנו עומדים עם זה.

משה גפני: עד כאן ברור?

משה גפני: למה מחקתם אותו?

ינון אזולאי: הרב גפני, למדתי עוד דבר באוצר.

ינון אזולאי: עד עכשיו למדנו אני אסביר, שאין כלום.

ינון אזולאי: החלטה עקרונית זה בלי כסף.

משה גפני: תודה.

משה גפני: אני תיכף אחזור אליך, אני רוצה לשמוע קודם את איריס פלורנטין, הסמנכ"לית הבכירה של משרד העבודה והרווחה.

משה גפני: בבקשה.

איריס פלורנטין: בוקר טוב.

איריס פלורנטין: ב-2016, כשהבנו שהאלימות גואה וחייבים לעשות משהו, הגשנו החלטת ממשלה ליישם תוכנית לאומית לאלימות במשפחה.

איריס פלורנטין: היו שלוש החלטות ממשלה.

איריס פלורנטין: הגשנו תוכנית מפורטת, ואני רוצה להגיד את זה מאוד ברור פה, כי זה נאמר בהמון מקומות: בתוכנית יש הכול.

איריס פלורנטין: התוכנית מקצועית, יש בה את הכול.

איריס פלורנטין: תאמינו לי, לא צריך להוסיף.

איריס פלורנטין: בתוכנית יש מה יש, מה חסר כי אין שירותים כאלה, ומה יש בפערים.

איריס פלורנטין: אם יש לנו חלק מהיחידות, וצריך יותר יחידות, אז כתוב שם בפריסה חמש-שנתית כל מה שצריך להוסיף.

איריס פלורנטין: בכל שנה בהתאם לתקציב שיש – תיכף אני אגע בו – אנחנו שמים את התוכנית המתוקנת ומתחילים לעבוד עליה.

איריס פלורנטין: אני לרגע עוצרת כי יש כאן כמה סוגים של תקציב.

איריס פלורנטין: מקלטים לנשים מוכות, כמו גם פרויקטים נוספים, הם לא בתקציב הזה.

איריס פלורנטין: יש תוספת בתקציב הזה, אבל כמו שאמרתי, יש לנו בבסיס של התקציב יותר מ-50 מיליון שבתוכם 15 מקלטים שעובדים, כולל מקלט חירום, שזה בכלל לא לפלטפורמה הזאת.

איריס פלורנטין: נכון, התוספת של שני המקלטים שעכשיו אנחנו עובדים עליהם, ואחד כבר בדרך להיפתח והשני בדרך, הם בתוך התקציב, אבל כעיקרון יש תקציב בסיסי של יותר מ-50 מיליון, ויש לנו תקציב של 50 מיליון על הפלטפורמה של הוועדה הבין-משרדית, שכאמור, כמו שאמרתי, סוגרת פערים ומוסיפה לצרכים החדשים.

עאידה תומא סלימאן: הפלטפורמה של ה-50 מיליון – את מדברת על המצטבר מאז 2016 ועד היום.

איריס פלורנטין: כן.

עאידה תומא סלימאן: כן.

עאידה תומא סלימאן: כלומר, הכסף הזה כמעט איננו, אני מקווה.

איריס פלורנטין: יש לנו בבסיס התקציב 30 מיליון, ואת ה-20 מיליון האוצר העביר לנו, ואנחנו השתמשנו בו.

איריס פלורנטין: כשאני מסתכלת על התקציב שאני הוצאתי כדי להפעיל דברים, אנחנו כרגע עובדים על 50 מיליון, ועוד 10 מיליון חד פעמי לקורונה.

איריס פלורנטין: ואני יכולה לפרט את הפעולות אם תרצו.

ינון אזולאי: אגב, ה-30 מיליון לא נגמרו עדיין?

אימאן ח'טיב יאסין: מה שהיה במקלטים היה לפני, לא קשור לכל הנושא של ה-50.

איריס פלורנטין: הכול נגמר.

ינון אזולאי: הכול?

ינון אזולאי: אוקיי, כלומר, נוצלו כל ה-50 מיליון.

איריס פלורנטין: כשאני מסתכלת על מה אני עושה עם הכסף, הכול נגמר מזמן.

איריס פלורנטין: אני גם אהיה בביצוע - - -

משה גפני: מה זה מזמן?

ינון אזולאי: כמה ביצוע?

ינון אזולאי: כמה ביצוע ועד מתי?

משה גפני: מה זה מזמן?

איריס פלורנטין: מה זה אומר?

איריס פלורנטין: אני אסביר.

איריס פלורנטין: זה אומר - - -

משה גפני: רגע, המילה להסביר – שנייה, גברת פלורנטין.

איריס פלורנטין: אני אתאר מה עשינו עם הכסף.

משה גפני: שנייה.

משה גפני: יש דברים שאני לא מבין, אני רוצה להבין.

משה גפני: יש לכם 60 מיליון שקל – 30 מיליון שקל בבסיס, 20 מיליון שקל שהאוצר נתן את התוספת, ו-10 מיליון שקלים מיוחד לקורונה.

משה גפני: ואת אומרת שהוצאתם את הכסף הזה מזמן.

משה גפני: מה זה מזמן?

משה גפני: מתי?

איריס פלורנטין: אני רוצה לתאר איך אנחנו מוציאים כסף.

איריס פלורנטין: אני אתן דוגמה.

איריס פלורנטין: אנחנו חילקנו 186 תקנים ב-2019, וחילקנו 60 תקנים עכשיו, במאי, כשמדובר על תקנים תוספתיים לרשויות המקומיות, ליחידות לאלימות, לטפל בגברים, ילדים ונשים.

איריס פלורנטין: הקטנו את רשימות ההמתנה והוספנו יישובים שלא היה להם מענה.

איריס פלורנטין: זה יצא מהכסף.

אימאן ח'טיב יאסין: זה מתוך 180 התקנים שהתווספו לאחרונה?

איריס פלורנטין: ברור.

איריס פלורנטין: ברור.

משה גפני: כמה כסף חסר כדי להשלים?

איריס פלורנטין: אני רוצה להמשיך לתאר את הפעולות שאנחנו עושים כרגע.

משה גפני: אני שואל כמה כסף צריך להשלים.

משה גפני: את אשת המקצוע, תגידי כמה כסף צריך.

איריס פלורנטין: אני רוצה להיות מאוד ברורה, כל כסף שאני אקבל, יש לי מה לעשות אתו.

משה גפני: אבל יש לך תוכנית, אני מתאר לעצמי.

משה גפני: המשרד שלכם – ואת מופקדת על העניין הזה – מה חיוני שצריך עכשיו להעביר כסף?

איריס פלורנטין: כל מה שרשום בתוכנית הבסיסית של 250 מיליון חיוני.

איריס פלורנטין: דברים שצריך להקים אותם.

איריס פלורנטין: אין לי את הכסף, כל כסף שאני אקבל, אני יכולה להפעיל אותו.

עאידה תומא סלימאן: כבוד היושב-ראש, אני חושבת שזו פעם ראשונה שאני שומעת שמדברים במונחים של תקציבים שמתפרסים על שלוש שנים.

עאידה תומא סלימאן: בדרך כלל, כשבודקים תקציב והוצאת תקציב, הולכים שנתית ובודקים.

עאידה תומא סלימאן: לא יכול להיות שאומרים - - -

משה גפני: טוב, עאידה, אנחנו חייבים להתקדם.

עאידה תומא סלימאן: - - -

משה גפני: בסדר, הבנתי.

עאידה תומא סלימאן: איך מדברים על 50 מיליון בשלוש שנים?

משה גפני: עאידה, תודה.

משה גפני: גברת פלורנטין, נניח שאת היית צריכה לנהל את ועדת הכספים, את צריכה לאשר תקציבי מדינה, יגיע אליך תקציב.

משה גפני: מה את היית עושה בסוגיה הזאת?

משה גפני: במקומי, מה את מציעה לעשות?

משה גפני: אל תפחדי מהאוצר, הוא לא נמצא, הוא בזום.

משה גפני: תגידי את האמת, מבחינה מקצועית, מה את מציעה לי לעשות?

איריס פלורנטין: אני יכולה להגיד מה עשינו אתמול.

איריס פלורנטין: אתמול אנחנו פתחנו ועדה נוספת לשלושה תחומים, שהיא מחוברת לוועדה שאני היו"רית שלה, שדרך אגב, נפגשת בכל שבוע בתקופת הקורונה, ובתדירות יותר נמוכה, יושבים 12 משרדים ומתכננים מה עושים.

איריס פלורנטין: אחד הדברים שיש לנו תוכנית מאוד מבוססת מה לעשות היא איך מטפלים בגברים.

איריס פלורנטין: איך מטפלים בגברים גם במסלול האזרחי והפלילי, וגם גברים שצריך להביא אותם לטיפול בשפה אחרת.

איריס פלורנטין: יש לנו תוכנית חדשה שצריך לטפל בה.

איריס פלורנטין: תוכנית נוספת, איך אנחנו מביאים נשים שהן בשלב קודם, בשלב שהן בהכחשה.

איריס פלורנטין: מחזרים אחריהן, מביאים אותן לטיפול, דואגים שהן יגיעו.

איריס פלורנטין: הדבר הנוסף, מה אנחנו עושים אחרת עם נשים שיוצאות ממקלט כשהן חוזרות חזרה והן צריכות להתחיל את החיים מחדש.

איריס פלורנטין: אלה שלושה דברים שאפשר לעשות, ואני יכולה לתת לך רשימה ארוכה.

איריס פלורנטין: בנוסף לזה, דיברנו פה על 186 תקנים, זה רק חלק ממה שאני צריכה.

איריס פלורנטין: אתמול ישבנו בדיון ואמרו לנו אנשים שעושים את העבודה ברשויות המקומיות: חסרים לנו עובדים, אם היו לנו עובדים, היינו יכולים לעשות את זה.

משה גפני: כמה חסר?

איריס פלורנטין: זה רשום בתוכנית העבודה.

משה גפני: בסדר, הבנתי.

משה גפני: אני סומך עליכם.

משה גפני: את כל הזמן לא עונה על השאלה הכי בסיסית שאנחנו צריכים לדעת.

משה גפני: אנחנו לא מטפלים באלימות נגד נשים.

משה גפני: זה לא התפקיד של ועדת הכספים.

משה גפני: אמרתי את זה בתחילת הישיבה, התפקיד של ועדת הכספים הוא לומר לממשלה חסר כך וכך כסף, חסרים כך וכך תקנים.

משה גפני: ואת זה, שזה הדבר הכי חשוב מבחינת הוועדה כאן, הדבר הכי חשוב לנו כאן כוועדה, את לא אומרת.

משה גפני: כמה תקנים חסר?

משה גפני: כמה כסף חסר?

משה גפני: יש תוכנית של 250 מיליון שקל.

משה גפני: יש לך עכשיו 50 מיליון שקל – אני לא מחשיב את 10 מיליון השקלים של הקורונה – כמה חסר?

משה גפני: כמה לא קיבלתם?

אימאן ח'טיב יאסין: כבודו, עוד הערה אחת בנושא הזה של התקנים.

אימאן ח'טיב יאסין: אני דיברתי עם הרבה מנהלות לשכות.

אימאן ח'טיב יאסין: אנחנו יודעים שהמקצוע של עבודה סוציאלית ברובו הוא מקצוע של נשים.

אימאן ח'טיב יאסין: בנוסף לצורך שעולה עכשיו, יש הרבה נשים שהן בחופשות לידה, והן לא יכולות לחזור במצב הקיים אחרי שלושה חודשים.

משה גפני: הבנתי.

משה גפני: אני רוצה, אם את יכולה בבקשה לעזור לנו בחלק הזה.

משה גפני: אנחנו כוועדה פונים לאוצר.

משה גפני: רבותיי, זה דיון מהיר.

משה גפני: מה אנחנו מבקשים מהם?

משה גפני: הם ישמחו אם אני אגיד להם שיש תוכנית במשרד העבודה והרווחה, ואני לא יודע כמה תקנים צריך וכמה כסף צריך.

משה גפני: תעזרי לי בזה בבקשה, כמה כסף לא קיבלתם?

איריס פלורנטין: אנחנו שמנו על השולחן תוכנית שגדלה בכל שנה בהתאם ליכולת לגדול.

איריס פלורנטין: יש לנו תוכניות שיכולות לתת מענה על כל מה שרשום בצרכים.

איריס פלורנטין: אני אתן לדוגמה.

איריס פלורנטין: אם אני מדברת על - - -

ינון אזולאי: אני אעזור לך, איריס, עד סוף שנת 2020 - - -

איריס פלורנטין: כל כסף שאני אקבל, אני אדע להפעיל אותו.

ינון אזולאי: נכון, גם אני, אם יביאו לי כל כסף, אני אשתמש בו, אני אקנה בזה עוד קרקעות – אני שואל אותך מה הצרכים לפי התוכנית שלך, שעד סוף שנת 2020 את צריכה?

ינון אזולאי: הרי יש לך תוכנית לכמה שנים.

ינון אזולאי: לפי התוכנית שלך, עד סוף שנת 2020, כמה כסף חסר לך?

ינון אזולאי: וכמה חסר לך ל-2021?

ינון אזולאי: זו השאלה.

איריס פלורנטין: אני רוצה לדבר בפעולות.

איריס פלורנטין: אני צריכה שיהיו לי בכל רשות מקומית מטפלים בגברים, מטפלים בילדים, מטפלים בנשים.

ינון אזולאי: כסף.

ינון אזולאי: איריס, אנחנו באים לעזור לרווחה.

ינון אזולאי: אנחנו באים לעזור.

ינון אזולאי: אנחנו יודעים מה זה.

ינון אזולאי: האוצר הרי מכין לפני זה ואומר: חבר'ה, אני מבקש לא לדבר.

ינון אזולאי: תגידו מה חסר לכם, אנחנו פה בשביל לעזור.

משה גפני: ינון, היא לא רוצה לריב עם האוצר, בקיצור, זה ברור.

משה גפני: אנחנו צריכים להחליט.

איריס פלורנטין: בואו לא נדבר על 2020, בואו נדבר על 2021.

ינון אזולאי: אין בעיה.

ינון אזולאי: אין בעיה.

ינון אזולאי: לא חסר לך כלום השנה.

ינון אזולאי: כמה חסר ל-2021?

משה גפני: רק שנייה, רצית להוסיף משהו?

יואב סגלוביץ': אני רוצה לסכם שבסוף זו תוכנית של 250.

יואב סגלוביץ': אם ניתנו 50, נשאר 200.

משה גפני: הם נתנו 50.

יואב סגלוביץ': הם נתנו 50, נשארו 200.

משה גפני: 200 עד מתי?

משה גפני: עד מתי?

יואב סגלוביץ': התוכנית היום פרוסה לפי החלטה, עד 2024.

יואב סגלוביץ': האריכו אותה – תהיו איתי שנייה.

תמר זנדברג: לא האריכו אותה, לא נכון.

יואב סגלוביץ': חברים, תהיו איתי שנייה.

יואב סגלוביץ': אני רוצה להיות ריאלי ולצאת מפה - - -

תמר זנדברג: אנחנו אתך.

יואב סגלוביץ': אפשר לדבר כמה שרוצים, בסוף - - -

תמר זנדברג: שיוסיפו עוד 50 - - -

משה גפני: תמר, תני לו להשלים משפט, אני מקשיב לו.

יואב סגלוביץ': תמר, לפחות את הכבוד למי שביקש את הדיון הזה.

יואב סגלוביץ': גם אם הוא אומר שטויות, הן שטויות שלו.

תמר זנדברג: סליחה.

תמר זנדברג: סליחה.

תמר זנדברג: סליחה.

תמר זנדברג: אתה לא אומר שטויות, הכבוד אליך בכל מקרה.

יואב סגלוביץ': אני אומר רק דבר אחד, אני מתייחס אל מול המציאות.

יואב סגלוביץ': המציאות היא שכרגע הגיעו מ-2017 ועד היום 50.

יואב סגלוביץ': התוכנית היא ל-250, והיא הוארכה עד 2024.

יואב סגלוביץ': על פי המתכונת הזאת, לפחות בשנת 2021 צריכים להשלים ב-100% את מה שצריך לשנת 2020.

יואב סגלוביץ': 2021 צריכה לעמוד על 100 מיליון.

משה גפני: אמרת קודם.

משה גפני: כן, עאידה, להשלים.

עאידה תומא סלימאן: קודם כל, כדאי מאוד, מהניסיון שלי, לשמוע גם מה יש למר רוזנבאום מהמשרד לביטחון פנים, שהוא מלווה את התוכנית הזו מתחילת דרכה.

עאידה תומא סלימאן: בעניין התקציבים, כבוד היושב-ראש, אנחנו יודעים שבעניין אלימות, כמה שיותר מבצעים פעולות מהירות, אז אנחנו מצילים חיים.

עאידה תומא סלימאן: אני חושבת שזה ברור.

עאידה תומא סלימאן: בשנה הבאה, אם יוקצו 100 מיליון מעבר למה שנמצא בבסיס, ה-30 מיליון – אלה שבבסיס כבר רצים, יש להם תקנים, אני מדברת על 100 מיליון בשנה הבאה ו-100 בשנה שאחריה.

משה גפני: תודה.

משה גפני: מר רוזנבאום, בבקשה, המשרד לביטחון פנים.

משה גפני: אנחנו לקראת סיכום.

אליעזר רוזנבאום: אליעזר, המשנה למנכ"ל.

אליעזר רוזנבאום: אני מלווה את התוכנית הזאת מראשיתה.

אליעזר רוזנבאום: אני עמדתי בראש הוועדה שהמליצה את 14 ההמלצות, ומזה גזרו את התוכנית הבין-משרדית.

אליעזר רוזנבאום: התוכנית הבין-משרדית מכילה את התוכניות של כל משרדי הממשלה.

אליעזר רוזנבאום: זה לא רק משרד הרווחה.

אליעזר רוזנבאום: גם התוכניות של האכיפה ושל הטיפול של שירות בתי הסוהר חונה אצלם.

אליעזר רוזנבאום: אני לא יכול להגיד לרפרנט שלנו, שאחראי על המשרד לבט"פ, שכל הכסף חונה במשרד הרווחה.

אליעזר רוזנבאום: החלק שלנו בתוכנית הלאומית הוא 30 מיליון שקלים.

אליעזר רוזנבאום: לצערי, עד היום קיבלנו 2.2 חד פעמי, וזה הכול.

אליעזר רוזנבאום: התוכנית שלנו כוללת בה גם שיאי כוח אדם.

אליעזר רוזנבאום: משטרת ישראל ושירות בתי הסוהר כרגע עושים את הפעולות מתוך התקציבים שלהם.

אליעזר רוזנבאום: משטרת ישראל הקימה 16 מחלקי משפחה, מודל חדש, ברשויות המקומיות.

אליעזר רוזנבאום: המחלק הזה מטפל בכל התא המשפחתי – גם באלימות כלפי נשים, גם כלפי קשישים.

אליעזר רוזנבאום: אנחנו כרגע לקחנו מן הגורן ומן היקב, פעם מכסים את הראש, פעם את הרגליים, כדי להוציא לפועל את הדברים החשובים, את הדברים שחשבנו שנכון כרגע ביכולת שלנו לעשות ויסות פנימי כדי לטפל בדברים.

אליעזר רוזנבאום: 30 מיליון השקלים האלה, ו-54 השיאים שחסרים לנו, הם חיוניים ביותר כדי שנעמוד בתוכנית הבין-משרדית שהממשלה אישרה אותה.

ינון אזולאי: לאיזה שנה אתה מדבר?

אליעזר רוזנבאום: אני מדבר חד פעמי 10 מיליון ו-20 מיליון - - -

ינון אזולאי: מידית, אתה לא מתכוון ל-2021, אתה מתכוון עכשיו.

אליעזר רוזנבאום: אני מדבר עכשיו.

אליעזר רוזנבאום: אם ייתנו, אני אתחיל.

עאידה תומא סלימאן: עכשיו כמה?

איריס פלורנטין: השנה נגמרה.

אליעזר רוזנבאום: אנחנו צריכים כרגע 30 מיליון שקלים עבור המשטרה ושירות בתי הסוהר.

משה גפני: זה לא בתוך 250 מיליון?

אליעזר רוזנבאום: זה בתוכו, אבל הרווחה אומרים אנחנו לא יודעים להעביר לכם שיאים, תלכו לאוצר.

אליעזר רוזנבאום: אנחנו הולכים לאוצר, האוצר אומר לנו תלכו לרווחה.

משה גפני: תודה.

משה גפני: יש עוד משרד שרוצה להתייחס לעניין הזה?

משה גפני: משרד הבריאות?

משה גפני: משרד המשפטים?

משה גפני: נתנאל אושרי, לפני שאני מסכם, משרד האוצר.

נתנאל אושרי: אני חושב שהייתה אי הבנה ביחס לשנת 2021.

נתנאל אושרי: ככל שיעבור תקציב מדינה, הכוונה שלנו היא בהחלט להכניס את 50 מיליון השקלים לבסיס התקציב.

נתנאל אושרי: זו המחויבות שלנו לפי החלטת הממשלה, אנחנו מתכוונים לעמוד בה.

נתנאל אושרי: ההתייחסות שלי הייתה למצב של תקציב המשכי.

נתנאל אושרי: שוב, אני אומר, אתם מוזמנים לשאול את איריס, אנחנו עובדים בשיתוף פעולה מלא עם משרד הרווחה.

ינון אזולאי: חסר לה אם היא תגיד שלא, נכון?

נתנאל אושרי: אין פה תרגילים של האוצר ואין פה שום דבר מהסוג הזה, אנחנו מתקצבים לפי סדרי העדיפויות הממשלתיים.

משה גפני: נתנאל, איריס וגם רוזנבאום, אני מבקש לסכם, ברשותכם, את הדיון הזה.

משה גפני: הייתה תוכנית של 250 מיליון שקל.

משה גפני: לפני זה, אנחנו נמצאים בתקופה – כשקיבלו את ההחלטה, זה לא היה אקטואלי.

משה גפני: הגאות – אני לא יודע איזו מילה להגיד בעברית על - - -

קריאה: התעצמות.

משה גפני: התעצמות – כל מילה שנגיד תהיה נכונה – באלימות באופן נורא, גם במציאות הזאת, שלצערנו הרב, שחלק מגיע לרצח של נשים.

משה גפני: כמובן, כפי שנאמר פה גם קודם על ידי החברים, יש עוד מעגלים רבים, שהמעגלים האלה לא מגיעים לרצח, אבל הם מגיעים לאלימות כלפי נשים.

משה גפני: מדינה מתורבתת נורמלית הייתה מתייחסת לזה אחרת.

משה גפני: הממשלה צריכה לקבל החלטה חדשה שתתאים לעניין הזה.

משה גפני: בכל מקרה, 200 מיליון שקל לא העברתם עדיין.

משה גפני: הוועדה מחליטה להעביר 100 מיליון שקל למשרד העבודה והרווחה שיכלול בתוכו גם את התקנים שעליהם דיברה הגברת פלורנטין, וגם התקנים שעליהם דיבר מר אליעזר רוזנבאום, המשנה למנכ"ל במשרד לבט"פ, שגם שם צריך את זה.

משה גפני: לא יכול להיות שאנחנו נעמוד מנגד, נעמוד מהצד, וגברת פלורנטין לא תרצה להגיד בדיוק מספרים כדי שתמשיכו להיות ביחסים טובים.

משה גפני: אני לא חייב להיות אתכם ביחסים טובים.

משה גפני: יש לי יחס של מי שמפקח על העבודה שלכם.

משה גפני: אני, הכוונה לוועדה.

נתנאל אושרי: אין בעיה, במידה והממשלה תחליט - - -

משה גפני: לא, לא, זה בסדר.

משה גפני: אתה לא מחליט, אנחנו מחליטים.

משה גפני: אנחנו סבורים שבעידן הזה ובמצב הזה ובצורה הזאת שאנחנו חיים – אני מבקש שכשאתה חוזר למשרד, או כשאתה נמצא במשרד, להעביר בטווח המידי 100 מיליון שקל שיכסו את המשך התקצוב.

משה גפני: זה יכסה את התקנים במשרד העבודה והרווחה שצריך את זה, ברשויות המקומיות, שצריך את זה, המשרד לבט"פ צריך את זה, לטפל בחברה הערבית, שזה הופך להיות דבר שכבר אי אפשר לתאר אותו.

משה גפני: אנחנו מבקשים שהתוכנית הזאת תצא לפועל.

משה גפני: על התקציב אני לא מדבר בכלל.

משה גפני: ברגע שתביאו תקציב אנחנו נגיד את הדברים האלה כאן.

משה גפני: אני חוזר ואומר, יכול להיות שאנחנו נבקש הגדלה, אבל בוודאי שאם לא יהיו 50 מיליון שקל, אז אנחנו נגיד לסדרן שלא יכניס אתכם.

משה גפני: לא, לא, לא, סליחה.

משה גפני: זה ברור לחלוטין, הרי אנחנו לא חברה של קניבלים, שאנחנו ניתן לדבר הזה להתרחש, ואנחנו לא נוגעים בזה, וגם רציחות ועם אלימות וכל מה שקורה.

משה גפני: לא בא בחשבון.

משה גפני: אנחנו מבקשים באופן מידי למצוא את הדרך להעביר 100 מיליון שקל כדי להשלים את התקנים גם אצל גברת פלורנטין, וגם במשרד לבט"פ, אצל מר רוזנבאום, דברים שהם חיוניים כדי למגר את התופעה הנוראה והמזעזעת הזאת.

משה גפני: זהו.

נתנאל אושרי: ברשותך, אדוני היושב-ראש, שתי הערות על מה שאמרת.

משה גפני: קודם כל, אתה צריך להגיד כן אדוני, ועכשיו תגיד את ההערות.

משה גפני: את זה תעשו.

משה גפני: שתי הערות, בבקשה.

נתנאל אושרי: אחת, אני לא משוכנע שבשלב הזה של שנת 2020 – למעשה, אני משוכנע שלא – תוספת כזאת גדולה תוכל להגיע לשטח.

נתנאל אושרי: המספר של 100 מיליון שקל הוא נחמד, אבל גם בתוכנית המקורית שנבנתה ולא אושרה על ידי הממשלה דובר על התקדמות שנתית של 50 מיליון שקל מדי שנה, וגם זה בדחילו ורחימו אנחנו מצליחים להוציא את הפעולות לפועל.

משה גפני: הערה שנייה.

משה גפני: על הערה אחת דילגנו.

עאידה תומא סלימאן: אני לא מאמינה למשמע אוזניי.

נתנאל אושרי: ההערה השנייה היא כמובן שככל - - -

תמר זנדברג: אתה יודע ש- - -

משה גפני: אני סיימתי את הדיון.

משה גפני: סיימתי.

משה גפני: ההערה השנייה.

נתנאל אושרי: ככל שהממשלה תחליט שהיא נענית לבקשתך להעביר כסף, כמובן שצריך למצוא לזה מקור.

משה גפני: אוקיי.

משה גפני: אני אדבר עם הממונים עליך.

משה גפני: אני אגיד להם שצריך להעביר 100 מיליון שקל, אי אפשר לשחק עם הדבר הזה.

משה גפני: אני גם יודע איך עושים את הדברים.

משה גפני: צריך לקבל החלטה בממשלה?

משה גפני: שיקבלו החלטה בממשלה, אבל ההחלטה קיימת וצריך להקדים תשלומים מכיוון שאתם לא שילמתם את הדברים הבסיסיים.

משה גפני: אי אפשר, מישהו ייתן את הדין על הדבר הזה.

משה גפני: שיבואו ויגידו תראו מה שמתרחש בחברה הישראלית, מה שקורה בכל המגזרים, ולא עושים כלום.

משה גפני: אנחנו מבקשים להעביר 100 מיליון שקל, תגיד את זה לממונים עליך, הם יודעים מה יש בצנרת שצריך להגיע לפה, והם יודעים שאין דבר שעובר לידי.

משה גפני: ברגע שאנחנו לקחנו את זה על עצמנו, אנחנו בעניין.

משה גפני: תודה רבה.

משה גפני: אני מודה לכם.